Udsigten til en usædvanlig tidlig høst fortoner sig langsomt. For landmændene handler det nu mere om at få bjærget så meget korn som muligt mellem bygerne. Landmændene kæmper med regn og våde marker for at få høsten i hus. Hvad der tidligere på sommeren tegnede til en usædvanlig tidlig høst, er lige nu mere mejetærskernes møjsommelige kamp mellem bygerne. - Det er en af de mere trælse høstperioder i år, hvor intet kan planlægges. Efter mange ugers regnvejr er der i høj grad brug for sol og vind til at få tørret kornet. Sker det ikke, kan vi komme i en situation, hvor det bliver vanskeligt at bjærge høsten fra mange marker, siger chefkonsulent Carl Åge Pedersen fra Landscentret i Skejby ved Århus. Nordjylland bagud Ifølge en prognose i Landbrugsavisen er 60 pct. af vinterrapsen kørt hjem. Men med store geografiske forskelle fra fem pct. i Nordjylland til stort set færdig på Fyn og Sydsjælland. Med hensyn til den ikke helt tilfredsstillende frøhøst, er fynboerne 80 pct. færdige, mens sjællænderne følger lige efter. Syd- og nordjyder kommer vanen tro senere med bare 25 og 15 pct. af arealet i hus i øjeblikket. Skulle høsten blive mindre end de gennemsnitlig 9,1 millioner ton, den de seneste år har ligget på, betyder det dog ikke ruin for landmændene. Høje internationale kornpriser kan sikre landmændene normale indtægter også for en mindre høst.  /ritzau/

Referat:
Der er brug for både sol og vind